Agtjarige wil só met Kaapse droogtekrisis help | Maroela Media
Justin (Foto: Facebook)
'n Agtjarige laerskoolseun van Centurion het 'n oplossing om Kapenaars in die droogtekrisis by te staan: Hy wil dié krisis bottel vir bottel – elkeen met 'n persoonlike briefie – verlig.
Die jong Justin Janse van Rensburg, 'n leerder aan die Laerskool Wierdapark, se versoek aan sy ma om twee bottels water saam met haar op 'n werksbesoek aan Kaapstad te neem om aan twee vreemdelinge uit te deel, verower die harte van talle op sosiale media.
Estelle, Justin se ma, het Donderdag aan Maroela Media vertel sy is vandeesweek in die Wes-Kaap om onder meer met verskaffers byeen te kom vir die onderneming waar sy werk wat water-ontsoutingsaanlegte in dié provinsie wil aanlê.
Sy sê hoewel sy indirek op 'n byna daaglikse grondslag met die droogtekrisis te doen het, toon Justin al sedert 'n jong ouderdom groot belangstelling in natuur- en maatskaplike kwessies.
"Hy is vreeslik ingelig en lees gereeld koerant of boeke oor die dinge wat hom interesseer," vertel sy. "Justin het heeltemal op sy eie – deur middel van televisie en ander media – besef dat daar 'n krisis in die Wes-Kaap is en dat talle mense regtig 'n groot waternood het."
Estelle vertel Justin het 'n versoek aan haar gerig om twee bottels water te koop en dit met 'n briefie, geskryf deur hom, aan enigiemand in Kaapstad te gee. "Ek het aanvanklik eers gevra hoekom ek water moet saamneem, en toe bring hy dié briefie: Hallo, my naam is Justin. Hierdie water kom uit Gauteng uit met liefde. Ek hoop julle kry reën in die Kaap."
Justin se briefie (Foto: Verskaf)
Justin, wat vanjaar met sy gr. 3-skooljaar begin het, het volgens Estelle twee jaar gelede die waterkringloop van die natuur bewys in 'n projek wat hy vir die jaarlikse Wetenskap-ekspo aangepak het. Hy het onlangs voorgestel dat dié projek waarskynlik met die droogtekrisis kan help.
"Hy het gevra hoekom ons dan nie die waterkringloop op 'n groter skaal kan gebruik om water op 'n manier te herwin of te ontsout nie. Ek het hom gevra hoe dit sou werk, en hy het dadelik begin plannetjies maak. Sy hart is op die regte plek," vertel sy.
Ander kwessies, soos onder meer dieremishandeling, lê hom ook na aan die hart. "Ons het onlangs vermoed dat 'n man honde teel om in hondegevegte te gebruik," sê sy. "Hy het uit sy eie die Dierebeskermingsvereniging se nommer opgesoek en hulle gebel. Die DBV het toe wel opgedaag en ondersoek ingestel. Hy was baie ontsteld – hy is baie sensitief vir sulke tipe dinge en wil nie hê mense of diere moet seer hê of swaarkry nie."
Hy was ook al op patrollie saam met veldwagters in die Kruger-wildtuin om renosters te beskerm teen stropers.
Estelle is Donderdag in Kaapstad met die bottels én die brief en het beloof om vir Justin foto's te stuur as bewyse dat sy wel die water aan mense geskenk het.
Estelle n Justin (Foto: Verskaf)
Estelle en Justin (Foto: Verskaf)
Justin saam met veldwagters in die Kruger-wildtuin op patrollie vir renosterstropers (Foto: Verskaf)
Mooi so seun, 10/10 vir jou goeie gesindheid en besorgdheid teen oor mense en diere. Jou omgee sal jou ver in die lewe bring. Hou so aan. Baie trots op jou. Mamma gee vir jou seun n stywe druk van die Aussie tannie af.
Mooi gesindheid Justin, ons het meer mense soos jy nodig ongeag ouderdom, jy het n mooi hart en sal ver kom in die lewe
Fantasties, Justin! Onthou julle so paar jaar gelede het ons oons water ingesamel en dit na plekke geneem. Hoekom doen ons dit nie weer vir die mense in die kaap nie??
Mooi so justin
Bedink n plan hoe om daardie 60% mense in die kaap wat nie water wil spaar nie in die tronk te kry en om by hul geld te kry om via boetes om water ontsouting industriee te begin.